ไฟแนนซ์ทูเดย์
“เมื่อต้องการความจริง ต้องยอมรับความจริงให้ได้เสียก่อน”
28 ก.ย. 2554

“เมื่อต้องการความจริง ต้องยอมรับความจริงให้ได้เสียก่อน”
...ไม่ว่า ประสาร ไตรรัตน์วรกุลผู้ว่าการ ธปท. จะแทงกั๊กว่า จะใช้มาตรการดอกเบี้ยขาขึ้น หรือดอกเบี้ยสูงเพื่อดึงเงินทุนต่างชาติให้อยู่กับไทยต่อหรือไม่ ทุกอย่างขึ้นอยู่กับมติที่ประชุมคณะกรรมการนโยบายการเงิน (กนง.) ในวันที่ 19 ต.ค.ที่จะถึงนี้ ว่าจะขึ้นหรือคงไว้ที่ 3.5% หรือไม่




แต่ที่นี่ ธนาคารทิสโก้เค้าจัดให้ จัดหนักจัดเต็ม ขึ้นดอกเบี้ยเงินฝากประจำตั๋วแลกเงินสูงสุด 0.5% หวังเพิ่มทางเลือกการออม
ผลที่ตามมานะเรอะ เงินฝากประจำวงเงินต่ำกว่า 10 ล้านบาท ระยะเวลา 3 เดือน ขึ้นจาก 3% เป็น 3.25% ระยะเวลา 6-18 เดือน ขึ้น จาก 3-3.25% เป็น 3.5-3.75% เงินฝาก 24-36 เดือน ขึ้นจาก 3.5% เป็น 3.75%
ยัง ยังไม่หนำใจ เฮียปลิว มังกรกนก ประธานเจ้าหน้าที่บริหารยังใจดี ปรับอัตราดอกเบี้ยตั๋วแลกเงิน (บี/อี) ประเภทมีกำหนดระยะเวลาให้อีกสูงสุด 0.5% ส่งผลให้ตั๋วแลกเงินวงเงินตั้งแต่ 5 แสนบาท ระยะเวลา 1 เดือน ขึ้นจาก 2.9% เป็น 3% ระยะเวลา 36 เดือน ขึ้นจาก 3.25%เป็น 3.5% ระยะเวลา 12 เดือน ขึ้นจาก 3.5% เป็น 4% 
ตั๋วแลกเงินวงเงินตั้งแต่ 1 ล้านบาท เวลา 1 เดือน ขึ้นจาก 2.9% เป็น 3% ระยะเวลา 3-6 เดือน ปรับขึ้นจาก 3.25% เป็น 3.5% ระยะเวลา 12-18 เดือน ปรับขึ้นจาก 3.5% เป็น 4% ระยะเวลา 24-42 เดือน ขึ้นจาก 3.75% เป็น 4% ตั้งแต่บัดนาวเป็นต้นไป ใครมีสตางค์เชิญซาละล่า
...วิศิษฏ์ วิศิษฏ์สรอรรถ อธิบดีกรมบังคับคดี จับมือกับ อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย ร่วมลงนามในบันทึกความร่วมมือการจ่ายเงินคืนผ่านช่องทางอิเล็ก ทรอนิกส์ เพื่ออำนวยความสะดวกให้กับโจทก์ เจ้าหนี้ ผู้มีส่วนได้เสีย และผู้รับเงิน โดยกรุงไทยจะให้บริการโอนเงินเพื่อชำระเงินส่วนได้จากการบังคับคดี ผ่านช่องทางอิเล็กทรอนิกส์ จากเดิมที่จ่ายเป็นเช็ค ถือเป็นแห่งแรกของประเทศ